แฟนซี “ฝาชี” อาชีพทางเลือกสร้างรายได้
ฝาชีครอบอาหาร ได้ขึ้นชื่อว่าเป็นของใช้ที่มีกันเกือบทุกครัวเรือน ฝาชีหลังจากได้มีการนำริบบิ้นหลากสีสันมาสานลงบนฝาชีเกิดเป็นลวดลายที่สวยงาม น่าใช้  ทำให้เกิดเป็นอาชีพ การทำลวดลายฝาชีด้วยริบบิ้น ที่ได้รับความนิยมขึ้นมาทันที โดยเฉพาะบรรดากลุ่มแม่บ้าน กลุ่มสตรี  เนื่องจากการทำที่ไม่ยุ่งยาก วัสดุหาง่าย ได้ใช้เวลาว่างในขณะอยู่บ้าน  นอกจากนี้ ลวดลาย สีสันสดใส ของริบบิ้น ที่สานลงบนฝาชีในรูปแบบต่างๆ ยังเป็นสินค้าที่ตลาดมีความต้องการ  สามารถสร้างรายได้ให้กับครอบครัว ชุมชน ตลอดถึง  เป็นการเพิ่มมูลค่าของฝาชีจากเดิมฝาชีไม่มีลวดลาย ให้มีสีสันสวยงามด้วย กลุ่มสตรีในพื้นที่อำเภอรามัน จังหวัดยะลาจำนวน 100 คน ที่ได้เข้าร่วมฝึกการทำลวดลายฝาชีด้วยริบบิ้น  ซึ่งเป็นโครงการส่งเสริมและพัฒนาอาชีพสตรี ขององค์การบริหารส่วนจังหวัดยะลาที่จัดขึ้นในภาวะเศรษฐกิจตกต่ำ โดยมุ่งหวังให้เกิดการสร้างงาน สร้างรายได้และแก้ไขปัญหาการว่างงานให้กับพี่น้องประชาชน ทำให้คุณภาพชีวิตและความเป็นอยู่ดีขึ้น             สำหรับการฝึกมีวิทยากรบรรยายให้ความรู้ การทำลวดลายฝาชีด้วยริบบิ้น ขั้นตอนการทำ แบ่งกลุ่มพร้อมทั้งฝึกปฎิบัติทำลวดลายฝาชีด้วยริบบิ้น เพื่อตกแต่งฝาชีให้มีสีสันสวยงาม น่าสนใจและถูกใจผู้ที่จะเลือกซื้อ นางสาวระฉิดา  วาแมดือซา หนึ่งในผู้เข้ารับการฝึกอบรมกลุ่มสตรี อำเภอรามัน  บอกว่า ที่ผ่านมาโควิด-19 ไม่ได้ทำกิจกรรมใดเลย กิจกรรมนี้ถือเป็นกิจกรรมแรก เป็นกิจกรรมที่ดี ซึ่งทางสตรีได้เรียกร้องมานานและได้รับโอกาสจาก อบจ.ยะลา ที่เห็นความสำคัญของสตรี ให้งบมาเพื่อทำ ซึ่งแกนนำจะนำความรู้ไปถ่ายทอด ไปสอนต่อ ให้กับสมาชิกคนอื่นๆ